હળદરના અનેક લાભો આયુર્વેદ વર્ણવે છે. આપણું રસોડું એ અડધું ઔષધાલય જ છે. આપણા આહારવિહાર એ જ રીતે ઘડાયા છે જે આપણને સ્વસ્થ રાખે. પરંતુ હવે વિદેશી કંપનીઓ દ્વારા લાવવામાં આવેલા પિઝા, નુડલ્સ, બર્ગર, વગેરે જ આપણને વધુ ભાવવા લાગ્યા છે. જોકે હવે તો પશ્ચિમ વિજ્ઞાન પણ આપણા વિજ્ઞાનની વાતોનું સમર્થન કરવા લાગ્યું છે. દા.ત. એક નવા અભ્યાસ પ્રમાણે, હળદર, સફરજન અને દ્રાક્ષથી કેન્સર અટકાવી શકાય છે અને તેની સારવાર કરી શકાય છે. સફરજનની છાલની સાથે લાલ દ્રાક્ષ અથવા હળદરનાં તત્ત્વો સાથે ભેગા કરવામાં આવે તો પ્રૉસ્ટેટ કેન્સરના કોષોની વૃદ્ધિ અટકી શકે છે. સંશોધકોએ કુદરતી તત્ત્વો ઓળખી કાઢ્યાં છે જે પ્રૉસ્ટેટ કેન્સરની ગાંઠોને ગાળી શકે છે. હળદર, લાલ દ્રાક્ષ અને સફરજનની છાલમાં રહેલાં તત્ત્વો જ્યારે એક સાથે મિશ્રણમાં હોય ત્યારે તેમની પ્રચંડ અસર થાય છે.